Предложение за РЕГЛАМЕНТ НА СЪВЕТА за изменение на Регламент (ЕО) № 723/2009 на Съвета относно правната рамка на Общността за консорциум за европейска научноизследователска инфраструктура (ERIC) /* COM/2012/0682 final - 2012/0321 (NLE) */





ОБЯСНИТЕЛЕН МЕМОРАНДУМ 1. Контекст на предложението · Основания и цели на предложението Регламентът за ERIC[1] бе приет от Съвета през 2009 г., за да се улесни създаването и функционирането на европейските научноизследователски инфраструктури на неикономическа основа. С регламента бе създаден нов правен инструмент на равнище ЕС за установяване на европейски научноизследователски инфраструктури с юридическа правосубектност, признати във всички държави членки. В много от проектите, включени в пътната карта на Европейския стратегически форум за научноизследователски инфраструктури (ESFRI), се планира използването на ERIC като правен инструмент за внедряването и експлоатацията на научноизследователската инфраструктура. В член 9, параграф 1 от Регламента за ERIC се предвижда разграничаване и разлика в третирането на държавите членки, асоциираните държави, третите държави, различни от асоциираните държави, и междуправителствените организации. За членове на даден ERIC са необходими най-малко три държави членки (член 9, параграф 2), като държавите членки притежават заедно мнозинството от гласовете в общото събрание на членовете (член 9, параграф 3). Домакин на даден ERIC обаче може да бъде държава членка или асоциирана държава (член 8, параграф 1). Някои асоциирани държави, и по-специално Норвегия, са заявили недвусмислено, че са готови да бъдат домакини или членове на значителен брой консорциуми за европейска научна изследователска структура, които са в процес на подготовка, стига да имат същите права на глас в даден ERIC, каквито имат държавите — членки на ЕС, особено когато са негови домакини и като такива осигуряват значителен принос за дейността му. Целта на предложеното изменение на Регламента за ERIC е да се избегне невъзможността на асоциираните държави да бъдат домакини или членове на такива консорциуми, тъй като в сегашното положение правото им на глас не съответства на финансовата подкрепа, която оказват на проекти на ERIC. · Общ контекст До този момент нито една асоциирана държава или трета държава, различна от асоциирана държава, не е ставала член на даден ERIC. С оглед на ангажимента на Съюза за иновации до 2015 г. да приключи или стартира изграждането на 60 % от приоритетните инфраструктури от общоевропейски интерес в пътната карта на ESFRI е важно асоциираните държави също да бъдат изцяло ангажирани в създаването и функционирането на ERIC като членове или домакини и да могат да допринасят за дейността на тези инфраструктури. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО С предложените ограничени технически изменения на Регламента за ERIC извършената от Комисията оценка на въздействието, когато регламентът беше предложен за приемане от Съвета, няма да се промени. 3. ПРАВНИ ЕЛЕМЕНТИ НА ПРЕДЛОЖЕНИЕТО Предложеното изменение на Регламента за ERIC се отнася единствено за член 9, параграфи 2 и 3, където се предлага за създаване на даден ERIC да са необходими минимум една държава членка заедно с най-малко две държави членки или асоциирани държави. Освен това се предлага държавите членки или асоциираните държави да притежават заедно мнозинството от гласовете в общото събрание. Не се предлагат други промени. 4. ОТРАЖЕНИЕ ВЪРХУ БЮДЖЕТА Предложеното изменение на Регламента за ERIC няма отражение върху бюджета на Съюза и на държавите членки. 2012/0321 (NLE) Предложение за РЕГЛАМЕНТ НА СЪВЕТА за изменение на Регламент (ЕО) № 723/2009 на Съвета относно правната рамка на Общността за консорциум за европейска научноизследователска инфраструктура (ERIC) СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, и по-специално членове 187 и 188 от него, като взе предвид предложението на Европейската комисия, след предаване на проекта на законодателния акт на националните парламенти, като взе предвид становището на Европейския парламент[2], като взе предвид становището на Европейския икономически и социален комитет[3], като взе предвид становището на Комитета на регионите[4], като има предвид, че: (1) С Регламент (ЕО) № 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC)[5] се създава правна рамка, установяваща изискванията, процедурите и ефекта от създаването на консорциум за европейска научноизследователска инфраструктура. (2) Подкрепата и развитието на научноизследователски инфраструктури в Европа е постоянна цел на Общността, както е отразено в Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.)[6], и по-специално в Решение № 2006/974/ЕО на Съвета от 19 декември 2006 г. относно специалната програма „Капацитети“[7]. (3) Европейският стратегически форум за научноизследователски инфраструктури (ESFRI), и групата за размисъл относно електронните инфраструктури на ESFRI (e-IRG) са създали и актуализирали първата по рода си Европейска пътна карта за научноизследователските инфраструктури. (4) След влизането в сила през 2009 г. на правната рамка на Общността за консорциум за европейска научноизследователска инфраструктура (ERIC) две европейски научноизследователски инфраструктури са получили статут на ERIC. (5) Членове на ERIC могат да станат държавите членки, асоциираните държави, трети държави, различни от асоциираните държави, както и междуправителствени организации. (6) Асоциираните държави играят основна роля в подготовката и внедряването на европейските научноизследователски инфраструктури и следва да могат да участват в консорциума на същото ниво като държавите членки, тъй като чрез своята подкрепа те допринасят за отличните постижения на европейските научни изследвания и за икономическата конкурентоспособност на Съюза. (7) С цел да се улесни участието на асоциираните държави в консорциума, член 9, параграфи 2 и 3 от Регламент (ЕО) № 723/2009 следва да бъдат изменени, така че приносът на асоциираните държави да бъде отразен в пълна степен по отношение на членството и правото на глас, ПРИЕ НАСТОЯЩИЯ РЕГЛАМЕНТ: Член 1 В член 9 от Регламент (ЕО) № 723/2009 параграфи 2 и 3 се заменят със следния текст: „2. ERIC има за членове една държава членка и най-малко две други държави членки или асоциирани държави. По всяко време могат да се присъединят като членове още държави членки или асоциирани държави при справедливи и разумни условия, уточнени в устава, и като наблюдатели без право на глас при условия, уточнени в устава. Трети държави, различни от асоциираните държави, както и междуправителствени организации, могат също да станат членове на даден ERIC, ако е налице съгласието на общото събрание на членовете, посочено в член 12, буква а), в съответствие с предвидените в устава условия и процедури за промяна в членството. 3. Държавите членки или асоциираните държави притежават заедно мнозинството от гласовете в общото събрание на членовете. Когато домакин на даден ERIC е държава членка, е необходимо предложенията за промяна на неговия статут да получат одобрението на мнозинството от държавите членки, които членуват в този ERIC.“ Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. Настоящият регламент е задължителен в своята цялост и се прилага пряко в държавите членки в съответствие с Договорите. Съставено в Брюксел на […] година. За Съвета Председател [1] Регламент (ЕО) № 723/2009 относно правната рамка на Общността за консорциум за европейска научноизследователска инфраструктура (ERIC). [2] ОВ C , г., стр. . [3] ОВ C , г., стр. . [4] ОВ C , г., стр. . [5] OВ L 206, 8.8.2009 г., стр. 1. [6] OВ L 412, 30.12.2006 г., стр. 1. [7] OВ L 54, 22.2.2007 г., стр. 101.